Source: http://www.druckeria.ro/tag/divizia-a/
Timestamp: 2019-12-13 06:21:46+00:00

Document:
divizia a Archives - Druckeria
FOTO: Universitatea Timișoara, fără speranțe în fața liderului
Universitatea Timișoara a înregistrat, sâmbătă dimineață, un nou eșec în Divizia A de handbal feminin. Tânăra garnitură pregătită de Cărăbaș Ionică și Cornel Jude a cedat, cu 24-39, în fața liderului din seria vestică, Mureșul Târgu Mureș, la capătul unui meci dominat în totalitate de vizitatoare.
Mureșencele au oferit un adevărat recital ofensiv în prima repriză, când au marcat nu mai puțin de 25 de goluri, față de doar 14, cât au reușit timișorencele. Oaspetele au scăzut ritmul în partea secundă dar, chiar și așa, nu au avut nici cea mai mică emoție în a-și adjudeca victoria, pe terenul penultimei clasate. S-a încheiat 39-24 pentru formația din Târgu Mureș, care își continuă marșul spre promovarea în Liga Națională.
Cea mai bună marcatoare a formației timișorene a fost Pintilie, cu 11 goluri, urmată de Mihajlovic – 4, Sîngiorzan – 3, Prundaru – 2, Panait – 2, Casian – 1 și Burlacu – 1.
Cea de-a doua grupare timișoreană din Divizia A, CST, a stat în această rundă.
Filed Under: Handbal, Stire de ultima ora Tagged With: breaking, carabas ionica, cornel jude, divizia a, Druckeria, handbal timisoara, muresul targu mures, universitatea timisoara
Povestea unei ascensiuni. Rugby-ul timișorean, de la agonie la extaz în nici 10 ani (I)
Rugby-ul e, fără doar și poate, sportul momentului în Timișoara. În 2012, RCM-ul lui Chester Williams aducea primul titlu pentru jocurile de echipă din oraș după o pauză de 21 de ani, iar peste ceva mai mult de două săptămâni poate repeta această performanță. Puțini dintre cei ce se înghesuie astăzi în tribuna arenei din Ronaț își mai amintesc de perioada de secetă, de la începutul deceniului trecut, când această ramură a dispărut practic din Timișoara la nivel de seniori. O poveste de succes, pe care o vom întinde pe mai multe episoade, și care ar putea constitui un exemplu de urmat pentru alte discipline aflate în prezent în astfel de situații ridicole.
Timișoara s-a remarcat, în ultimii ani, drept una dintre forțele în ascensiune ale rugby-ului românesc. Aproape doi ani de investiții masive s-au concretizat cu un titlu de campioană, în 2012, pentru ca în acest sezon, echipa bănățeană să fie cotată, de departe, cu cele mai mari șanse de a cuceri pentru al doilea an la rând prețiosul trofeu. Banca tehnică e ocupată, de aproape doi ani, de un fost campion mondial, Chester Williams, iar în lot se regăsește un jucător ce a evoluat în celebra selecționată neo-zeelandeză All Blacks. În urmă cu nici 10 ani, aceste lucruri erau de neimaginat. Rugby-ul timișorean supraviețuia doar grație juniorilor de la CSS Bega. O echipă de seniori lipsea de la sfârșitul secolului trecut, odată cu dizolvarea echipei Universitatea Marcellini. „Căruța” avea să se urnească în cele din urmă după cinci ani lungi de secetă.
În 2004, Timișoara revenea după o lungă absență pe harta rugby-ului românesc. Continuarea tradiției Universității s-a realizat prin înființarea unei secții de rugby sub egida Clubului Sportiv Municipal, care a fost înscrisă în eșalonul secund. Antrenor a fost desemnat Marian Panaite, iar echipa a fost formată exclusiv din timișoreni, crescuți la echipele de juniori din oraș, dar și foști rugbyști ai locului, deciși să pună umărul la renașterea unei ramuri cu care odinioară Banatul se mândrea.
CSM Timișoara și-a început activitatea pe terenul de rugby din vecinătatea stadionului „Dan Păltinișanu” (astăzi folosit doar pentru fotbal), iar meciul de debut a fost unul cât se poate de spectaculos. Bănățenii au pierdut la 28 august 2004, în prima etapă a campionatului, pe teren propriu, cu Poli Agro Iași, formație retrogradată din Divizia Națională. A fost 31-22 pentru moldoveni, însă tânăra echipă a Timișoarei a reușit să țină minute bune piept unei grupări mult mai experimentate.
Pentru CSM a urmat o nouă dispută pe teren propriu în etapa a doua, soldată cu o nouă înfrângere, 7-29 cu CSM Sibiu, grupare ce își anunțase ferm pretențiile de promovare. Primul succes avea să vină în runda a treia, pe terenul celor de la Arpechim Pitești, acolo unde trupa lui Marian Panaite s-a impus cu 27-12. În sezonul de toamnă, CSM Timișoara avea să mai obțină două succese, 5-0 acasă cu CFR Brașov, care nu s-a prezentat la meci, și 25-22 cu echipa din Pitești, după un joc de mare luptă.
În primăvară, CSM Timișoara n-a mai reușit să obțină decât un singur succes, în ultima etapă, pe teren propriu, cu Arpechim Pitești. Un joc cu cântec s-a consemnat însă în confruntarea din județul Argeș, unde Arpechim a câștigat la limită în fața bănățenilor, 18-17, la capătul unui joc extrem de încrâncenat. În urma acestui meci, Comisia de Disciplină a FRR a decis suspendarea pentru patru etape a timișoreanului Adrian Mihailov și a piteșteanului Florin Mărgăritescu pentru lovire cu pumnul.
CSM Timișoara a încheiat campionatul pe penultimul loc al seriei Vest, depășind doar Arpechim Pitești. Aventura noii grupări a Banatului avea să se încheie însă aici, în condițiile în care la 3 august, conducerea a anunțat că nu mai înscrie echipa în Divizia A din rațiuni financiare.
Câteva săptămâni mai târziu, situația rugby-ului timișorean avea să ia însă o întorsură neașteptată. Un sponsor nou, plus o implicare a autorităților au făcut ca orașul de pe Bega să nu rămână fără echipă în luma sportului cu balonul oval. Despre noul „moment zero” și conjunctura în care Timișoara avea să revină pe prima scenă, în episodul următor.
Filed Under: Rugby Tagged With: ascensiune, breaking, csm timisoara, divizia a, Druckeria, RCM Timisoara, rugby timisoara, universitatea marcellini
CFR ’80 Ultima călătorie la clasa I – sezonul 1970/1971
CFR în primăvara lui 1971 (în picioare antrenorii Jackie Ionescu și Dumitru Macri)
În primăvara anului 1970, CFR Timișoara lăsase întreaga lume a fotbalului timișorean cu gura căscată. Condamnată la retrogradarea în Liga a III-a înaintea stagiunii de mai toate previziunile, formația de la Gara Mare a sfârșit prin a promova în elită după o pauză de 14 ani. Iar asta în condițiile în care, cu un an înainte se consemnase o mobilizare fără precedent a factorilor locali în jurul Politehnicii, rebotezată Ripensia, și care a adunat tot ceea ce era mai bun în fotbalul local, printre care și patru dintre vedetele CFR-ului.
1970. După o pauză de trei ani, fotbalul timișorean era din nou reprezentat pe prima scenă. Suprinzător, protdrapelul orașului de pe Bega a fost CFR-ul, care a promovat „la mustață”, în dauna lui CSM Sibiu și a Minerului Baia Mare. Euforia promovării a durat însă extrem de puțin, Divizia A dovedindu-se din start o pălărie prea mare pentru un club ce rupsese de aproape un deceniu și jumătate orice legătură cu marea performanță.
30 august 1970. Elevii antrenorului Nicolae Becker, artizanul promovării istorice din primăvară, primeau în prima etapă a campionatului vizita Universității Craiova, o echipă în plină ascensiune. Meciul care a adunat aproape 20.000 de spectatori în tribunele arenei de la Gara Mare a fost unul echilibrat, însă diferența a fost în cele din urmă făcută de cel mai în vogă vârf al acelor ani, Nelu Oblemeco, care a marcat singurul gol al partidei în minutul 18. Iată cum arăta echipa CFR-ului la acest prim meci în „A” după 14 ani: Tatar – Donca, Mehedințu, Spăriosu, Răcelescu, Gorduna, Hergane, Nestorovici, Periat, Floareș, Panici.
„Leoparzii” nu aveau să obțină primele puncte de la promovare decât în etapa a III-a. După un 0-1 la Politehnica Iași, CFR-ul a primit replica unei alte reprezentante a Moldovei, Dinamo Bacău, de care a reușit să treacă cu 2-0, printr-o dublă semnată de Bojin, în minutele 51 și 80. Victoria contra urmașilor lui Bacovia nu a avut însă rolul unei injecții cu încredere pentru feroviari, care urmau să piardă următoarele șapte meciuri din campionat: 0-1 la Steagul Roșu Brașov, 1-2 cu Dinamo, 1-2 la Jiul Petroșani, 0-1 cu CFR Cluj, 0-6 la UTA Arad, 1-3 cu Rapid și 1-2 la Farul Constanța.
Borislav Panici și Ghiță Chimiuc, doi dintre componenții CFR-ului din sezonul 70-71
Cu doar 2 puncte acumulate în 10 etape, CFR-ul a preluat „lanterna roșie”, devenind rapid una dintre victimele sigure la retrogradare. O rază de speranță a venit însă în runda a XI-a, prin victoria cu 1-0 de pe terenul Progresului București, una dintre contracandidatele la supraviețuire, unicul gol purtând semnătura lui Bojin. În ultimele patru etape ale turului, „leoparzii” nu au mai reușit decât o singură victorie, 1-0 cu Petrolul la Gara Mare, gol marcat de Periat în minutul 17.
În iarnă, s-a decis o schimbare la nivelul băncii tehnice. Nicolae Becker a fost înlocuit cu Dumitru Macri, fost fotbalist la Rapid București, aflat la prima experiență pe banca tehnică, ajutat în calitate de secund de Jackie Ionescu. CFR-ul a început promițător returul, cu un 1-1 smuls pe „Centralul” din Bănie în fața Universității Craiova. Teodor Floareș a deschis scorul cu un minut înainte de pauză, Oblemenco restabilind egalitatea pentru olteni abia în minutul 78. Feroviarii și-au confirmat forma bun în retur și în primul meci pe teren propriu din 1971, atunci când au dispus cu 2-1 de Politehnica Iași, prin golurile lui Floareș și Pârvu.
După o aparentă revenire pe șine, CFR-ul a deraiat din nou în etapele următoare, în care a înregistrat rezultate sub așteptări: 0-1 la Bacău, 0-0 acasă cu Steagul Roșu Brașov, 0-2 la Dinamo, 1-2 acasă cu Jiul, 1-3 la CFR Cluj. Gruparea alb-vișinie a avut totuși o tresărire de orgoliu în runda a XXIII-a, când a răpus, pe teren propriu, cu 2-0, campioana en titre, UTA. A fost o revanșă pentru eșecul drastic din tur, de pe Mureș (0-6), dar și una dintre puținele mostre de fotbal adevărat etalat de timișoreni în acel sezon. Floareș (min. 59) și Periat (min. 67) au fost autorii celor două goluri.
În ultimele șapte etape, CFR-ul a avut o prestație ceva mai solidă, pierzând doar două partide în acest interval, 0-3 la Rapid București și 1-3 pe terenul Argeșului lui Dobrin, autor a două goluri în acea partidă. S-au consemnat, printre altele, două victorii pe teren propriu, 2-1 cu Progresul București și 2-1 cu Universitatea Cluj, dar și un 1-1 reușit la Ploiești, rezultate meritorii, dar venite mult prea târziu pentru a mai redresa echipa timișoreană.
27 iunie 1971 a fost ziua în care suporterii CFR-ului au văzut pentru ultima dată fotbal de primă ligă la Gara Mare. „Leoparzii” aveau să își ia adio de la eșalonul de elită, printr-un meci contra Stelei, încheiat la egalitate, 0-0.
Clasamentul final al ediției 1970/1971 a Diviziei A (sursa: romaniansoccer.ro)
Puțini dintre cei ce au asistat la acest ultim joc cu Steaua își puteau imagina că feroviarii timișoreni nu aveau să mai respire niciodată cu aerul tare al primei divizii. În ciuda unor perioade de grație din punct de vedere financiar după 1989, trupa de la Gara Mare nu a mai repetat performanța din 1970, pendulând în ultimele patru decenii prin toate eșaloanele fotbalistice, din Liga a II-a și până în Liga a V-a.
Filed Under: Fotbal Tm Tagged With: breaking, cfr timisoara, dinamo bucuresti, divizia a, dumitru macri, fotbal timisoara, gara mare, ghoerghe chimiuc, ion oblemenco, jackie ionescu, leoparzi, liga I, steaua bucuresti, Uta Arad
CFR ’80: Povestea ultimei promovări în elită
În 1956, odată cu prima retrogradare din Divizia A, CFR-ul a închis definitiv un capitol, acela al marii performanțe. Ani de zile, clubul de la Gara Mare s-a zbătut în apele tulburi ale eșalonului secund, ajungând, în 1965, chiar în purgatoriul Diviziei C. Formația feroviară a dat însă semne de viață tocmai în momentul în care ochii întregii lumi fotbalistice de pe Bega era ațintită către stadionul „1 Mai”, acolo unde autoritățile vremii au pus pe picioare un experiment de redresare al fotbalului din oraș, ce după toate previziunile nu putea da greș.
Ripensia/Politehnica, înaintea sezonului 1969/1970
În vara anului 1969, fotbalul timișorean se regăsea într-un moment de răscruce. După două sezoane consecutive în care Politehnica a ratat promovarea în Divizia A, autoritățile vremii au încercat o variantă radicală și pripită, după cum s-a dovedit ulterior. Echipa ce activa pe modernul stadion „1 Mai” și-a schimbat denumirea în Ripensia, decizie lăudată de majoritatea oamenilor de fotbal din țară. Mai mult decât atât, noul club și-a dorit să atragă tot ce era mai bun în oraș, astfel că ceferiștii Panici, Seceleanu, Mafa și Calinin au devenit ripensiști.
Noul proiect de redresare al fotbalului timișorean părea să fie condamnat la promovarea în Divizia A. Presa vremii vedea Ripensia drept principala favorită a seriei a II-a, având în vedere lotul valoros de jucători: „Mai indicați-ne o altă echipă din serie cu atâtea vedete!”, exclama Sportul Popular, într-o avancronică a sezonului de Divizia B.
CFR s-a ales cu „restul”. În vara lui 1969, la Gara Mare au ajuns fotbaliști precum Cicerone Manolache sau Mircea Răcelescu, considerați necorespunzători la noua Ripensia. Asumându-și statutul de outsider, feroviarii au început destul de greoi campionatul, etapa a VIII-a găsindu-i pe locul 13, după 1-2 contra concitadinei ce strânsese „crema” fotbalistică a orașului. Pentru învingători au marcat Ilie (min. 15) și ex-ceferistul Panici (min. 43), pentru ca diferența să fie redusă de Tică Gorduna, în minutul 55. Iată cum arătau distribuțiile celor două rivale locale, în duelul din 5 octombrie 1969:
Ripensia/Politehnica: Popa – Rotaru, Roxin, Erdely, Maier – Fulop, Petrovici – Ilie, Surdan (Dobândă), Kun I, Panici
CFR: Tatar – Hanganu, Răcelescu, Mehedințu, Spăriosu – Manolache, Hergane (Gorduna), Chimiuc – Cioroparu, Covaci, Fodor (Marx)
După acest rezultat, la Gara Mare se vorbea din nou despre o posibilă retrogradare în Divizia C, însă totul s-a schimbat odată ce frâiele au fost preluate de către experimentatul antrenor Nicolae Becker. Acesta a schimbat complet modul de exprimare al „leoparzilor”, care au avut un final de retur remarcabil, încheiat pe locul 2. Din acest moment, din ce în ce mai multe priviri au început să se îndrepte către stadionul din spatele Gării Mari, feroviarii devenind de acum favoriți pentru reprezentarea orașului în elită.
În retur, CFR-ul a câștigat puncte importante (1-0 la Vagonul Arad și tot 1-0 acasă, cu CSM Sibiu), însă emoțiile s-au prelungit până în finalul campionatului, din cauza câtorva remize în lanț pe teren propriu. Printre ele, să o notăm pe cea din 5 mai, atunci când Gara Mare a fost vizitată de rivala locală, revenită între timp la numele de Politehnica. În fața a 20.000 de spectatori, cele două echipe au remizat alb, după un joc dominat în mare măsură de alb-violeți și care s-a încheiat cu câteva îmbrânceli între jucători pe drumul către vestiare. Iată componența celor două timișorene de la acest joc:
CFR: Tatar – Hanganu, Mehedințu, Răcelescu, Spăriosu – Gorduna, Chimiuc – Hergane, Floareș, Manolache, Marx.
Politehnica: Vidac – Rotaru, Erdely, Mafa, Maier – Fulop, Grozăvescu – Dima, Petrovici, Kun I, Vuici.
Lupta pentru promovare s-a dus până în ultima etapă, atunci când CFR-ul a remizat alb la Metalurgistul Cugir. Deși CSM Sibiu și-a câștigat disputa din deplasare, cu CFR Arad (2-0), feroviarii au pus mâna pe biletele pentru elită grație Chimiei Râmnicu Vâlcea, care a învins surprinzător cu 2-0 pe Minerul Baia Mare, rămasă la un punct în spatele primelor două clasate.
Iată lotul cu care CFR-ul a obținut ultima promovare în Divizia A:
Ludovic Tatar, Ștefan Korek – Nicolae Hangan, Petre Mehedințu, Mircea Răcelescu, Petre Spăriosu, Arsene Hergane, Victor Cioroparu, Ionică Periat, Cicerone Manolache, Constantin Floareș, Constantin Gorduna, Gheorghe Chimiuc, Ionel Brânda, Gheorghe Marx, Nicolae Fodor, Dumitru Stoian, Ionel Voicău. Antrenor: Nicolae Becker
În episodul următor al serialului CFR ’80, vom vorbi despre ultima aventură a „leoparzilor” pe prima scenă a fotbalului românesc.
Filed Under: Fotbal Tm Tagged With: breaking, cfr timisoara, cicerone manolache, divizia a, divizia b, fotbal timisoara, gheorghe chimiuc, Poli Timisoara, promovare cfr, ripensia timisoara
Una caldă, alta rece pentru handbalistele din Timișoara
Rezultate diferite pentru cele două formații de handbal feminin din Timișoara. CST a înregistrat un nou insucces, în fața liderului Seriei B, HCM II Baia Mare, în vreme ce Universitatea a spart gheața, obținând prima victorie stagională, în fața echipei din Târgu Jiu.
CS Timișoara n-a emis pretenții în fața „satelitului” prim-divizionarei HCM Baia Mare. Fetele lui Sorinel Voicu au cedat clar, 24-38 în fața mai experimentatelor jucătoare din Maramureș, care n-au întâmpinat nicio dificultate în a-și continua seria perfectă din acest sezon. Prima repriză a fost ceva mai echilibrată în prima sa parte, băimărencele reușind să se distanțeze la cinci lungimi până la pauză, când tabela sălii „Constantin Jude” indica 12-17. Partea secundă a reprezentat un adevărat galop de sănătate pentru vizitatoare, care au mărit considerabil diferența, oprind tabela la 38-24.
Să precizăm totuși că în formația timișoreană s-au consemnat patru debuturi: Amanda Aparaschivei, Mădălina Istrate, Claudia Baldovin și Alexandra Roșu, toate junioare. Dintre ele o remarcăm pe portărița Aparaschivei, care la cei 15 ani neîmpliniți ai săi a reușit câteva intervenții bune în fața experimentatei grupări din Baia Mare. Pentru CS Timișoara au punctat Cioriciu – 6, Bahuczki – 6, Marin – 5, Curtuiuș – 4, Andrei – 2 și Durac – 1.
„Am plecat cu gândul că putem produce o surpriză, dar asta e valoarea lotului nostru la ora actuală. Degeaba ne dorim, dacă pregătirea noastră se face în salturi, avem probleme cu sala, cu ora la care ne desfășurăm antrenamentele, nu toate fetele putând veni. De aici această evoluție, mai ales în finalul de meci, când n-am prea stat în picioare. Am căzut fizic și psihic, cu toate că în anumite momente am fost foarte mulțumit de jocul nostru. Am întâlnit însă, fără doar și poate, cea mai bună echipă din serie”, a declarat antrenorul echipei CS Timișoara, Sorinel Voicu.
Univeristatea a spart gheața
La o jumătate de oră după disputa CST-ului, cea de-a doua reprezentantă a orașului, Universitatea, a reușit să lase o plăcută impresie publicului puțin numeros din sala „Constantin Jude”. După șapte eșecuri consecutive, fetele pregătite de Cărăbaș Ionică și Cornel Jude au reușit să obțină prima victorie, în derby-ul echipelor fără punct agonisit, cu Univ. „Constantin Brâncuși” Tg. Jiu.
Cele două formații au alternat la conducere în prima parte, Universitatea conducând la pauză cu 12-10, însă în repriza a doua bănățencele s-au prezentat mult mai bine, reușind să își mărească ecartul până la final, tabela indicând 27-21, după 60 de minute de joc.
Pentru Universitatea au punctat Ghiocel – 7, Ghilea – 7, Biro – 5, Panait – 3, Șunei – 2, Ionesi – 2 și Pașca – 1.
Filed Under: Handbal Tagged With: cs timisoara, divizia a, handbal feminin, hcm baia mare, targu jiu, universitatea timisoara
CS Timișoara, în cădere liberă: 24-35 cu CSM Slatina
CS Timișoara a suferit astăzi primul eșec pe teren propriu din actuala stagiune. Fetele lui Sorinel Voicu au fost întrecute cu 24-35 de CSM Slatina, după un meci pe care oltencele l-au condus în permanență.
CS Timișoara a suferit astăzi prima înfrângere pe teren propriu și, totodată, cea de-a treia per total, din cinci etape disputate. După eșecul usturător de la Pitești, 25-39 cu Argeș Sport Muntenia, bănățencele au fost întrecute net și astăzi, în sala „Constantin Jude”, de CSM Slatina.
Oltencele au condus încă din start, însă în primul sfert de oră s-a menținut un oarecare echilibru. Apoi, formația oaspete și-a luat având și s-a distanțat treptat, astfel că în minutul 23 tabela indica deja 15-7 în favoarea formației din Slatina. Lipsa de inspirație din atac, precum și forma slabă a porăriței Cristina Rîpa au făcut ca oltencele să-și continue galopul de sănătate și să intre la cabine cu un avantaj liniștitor (18-9).
Aceeași desfășurare a avut-o și repriza a doua, slătinencele ajungând la un ecart de 12 puncte după numai două minute de la reluare (9-12). În ultimele 10 minute, fetele lui Sorinel Voicu au avut o tresărire de orgoliu și au dat senzația unei reveniri care măcar să limiteze proporțiile eșecului, ajungând la 22-29, în minutul 55. Din păcate, momentul bun nu a fost fructificat, iar oltencele au dat lovitură după lovitură pe final, oprind tabela la 24-35.
Cele mai bune marcatoare ale timișorencelor au fost Gabriela Curtuiuș și Călina Calu, ambele cu câte 5 goluri, urmate de Durac – 4, Marin – 3, Sas – 3, Iosin – 1, Cioriciu – 1, Obreja – 1, Bahuczki – 1.
„E foarte clar, echipa din Slatina e una foarte bună. Problema se pune însă altfel. Au practicat un joc foarte dur, iar arbitrajul le-a favorizat. Nu știu dacă au avut două eliminări tot meciul. În schimb, noi am avut parte de o grămadă de eliminări și de accidentate. Jocul acesta mai obstrucționist nu ne-a avantajat. În plus, lipsa de la antrenamente a jucătoarelor experimentate și-au spus cuvântul. S-a văzut astăzi că ele nu sunt în pletitudinea forțelor, în vreme ce jucătoarele mai tinere nu au încă o valoare foarte ridicată. În plus, Călina Calu a jucat și cu o fisură la mâna dreaptă și, în plus, e nepregătită. Trebuie să recunoaștem valoarea adversarelor și victoria lor, dar nu trebuie încurajată o asemenea manieră de arbitraj”, a spus după meci antrenorul celor de la CS Timișoara, Sorinel Voicu.
Filed Under: Handbal Tagged With: cs timisoara, csm slatina, divizia a, handbal feminin, monica bahuczki, sorinel voicu
Fetele de la CFR rămân pe primul loc
CFR Timișoara își continuă parcursul perfect în prima ligă de fotbal feminin. După victoria de răsunet din runda trecută, cu Olimpia Cluj, „leopardele” au făcut astăzi o nouă demonstrație de forță, pe terenul formației Navobi Alba Iulia, pe care au învins-o cu 10-1.
Fetele de la CFR au obținut o nouă victorie la scor în deplasare. Dacă în runda inaugurală se impuneau cu 12-0 la Reșița, astăzi a fost „doar” 10-1 la Alba Iulia, în fața celor de la CS Navobi, o prezență nouă în peisajul fotbalului feminin.
Timișorencele au tranșat jocul încă de la pauză, când tabela indica 5-1 în favoarea formației feroviare. Larisa Sârbovan, de două ori, Andreea Cojocaru, Ozana Ababei și Mihaela Molnar au punctat pentru CFR, ardelencele reușind să marcheze și ele până la pauză, prin Alexandra Marian.
„Leopardele” și-au păstrat aceeași cadență și în partea secundă, reușind să puncteze tot de cinci ori. Larisa Sârbovan a realizat „tripla”, fiind apoi copiată de Andreea Cojocaru, care a punctat de două ori la rând. Manuela Voica a urcat scorul la 9-1, pentru ca Elena Obrad să închidă tabela în ultimele minute.
CFR Timișoara rămâne în fruntea Seriei Vest a Diviziei A, cu trei victorii din tot atâtea meciuri disputate și un golaveraj uluitor, 22-2.
Navobi Alba Iulia (antrenor Alexandra Marian): Cioca – Ghiviziu, Drîmbărean, Holobuț, Drăgoi, G. Matei, Cristolțean, Barabaș, S. Matei, Marian, Cosma. Au mai intrat David, Stănescu, Clambă și Cârpaci.
CFR Timișoara (antrenor Florin Bugar): C. Buză – Șodincă, Molnar, D. Buză, Heisu – Ababei, I. Voica, M. Voica, Bistrian – Sârbovan, Cojocaru. Au mai intrat Durlă, Luvescu, Obrad, Abrudan și Munteanu.
Filed Under: Fotbal Tm Tagged With: cfr timisoara, divizia a, florin bugar, fotbal feminin, navobi alba iulia, olimpia cluj

References: CSM 
 CSM 
 CSM 
 CSM 
 CSM 

CSM 
 csm 
 CSM 
 CSM 
 CSM 
 CSM 
 CSM 
 CSM 
 csm